《次韵和司马学士虑囚》
宋代·梅尧臣

缧囚往虑问，勤恤意不息。
猛虎在陷穽，挑尾尚求食。
常忧有诖误，非罪罹暴迫。
蔼蔼万乘都，憧憧四方客。
一遭纤微衅，监垢莫磨拭。
是以大君心，惟恐横抵摘。
前法著以律，後法编以册。
每当炎蒸时，狱器用刷涤。
应无古冤血，地下化为碧。
我今因牵吟，聊以肝胆沥。
刑人皆得辜，不以尤地脉。
间归即解鞍，浣手嫌控靮。
昔言善烹鱼，必先溉釜鬲。
愿言保兢慎，切勿厌此役。
夜月可留翫，清樽可独适。
一榻宽且平，群动都已寂。
可用休其劳，不休庶终夕。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。